Polisie veroordeel gesinsgeweld, boendoegeregtigheidArgieffoto Limpopo se polisiekommissaris, lt.genl. Nneke Ledwaba, het die voortdurende voorvalle van boendoegeregtigheid en gesinsgeweldverwante sterftes in sommige dele van die provinsie veroordeel. Kol. Moatshe Ngoepe, polisiewoordvoerder van Limpopo, sê die generaal se veroordeling is na aanleiding van ŉ voorval Saterdag in die Seshego-polisiëringsgebied by Polokwane. “Na bewering het ŉ 30-jarige man sy vrou en hul eenjarige kind ernstig met ŉ skerp voorwerp aangerand en toe op die vlug geslaan.” Inwoners wou die slagoffers vir mediese behandeling hospitaal toe neem, maar die vrou is op pad daarheen oorlede, terwyl die kind nog in die hospitaal van ernstige beserings herstel. “Pleks van die polisie bel, het inwoners opgeruk en die verdagte gesoek tot hulle hom gekry het,” sê Ngoepe. “Hulle het hom met verskeie voorwerpe aangerand en om die lewe gebring.” Die polisie is eindelik na die toneel ontbied. Tydens hul aanvanklike ondersoek het hulle met ŉ soektog begin na die mense wat vir die moord verantwoordelik was. “Dis nie tans bekend wat daartoe gelei het dat die man die vrou en die kind [wreed aangerand] het nie, maar gesinsgeweld kan nie buite rekening gelaat word nie,” sê Ngoepe. “Twee sake van moord en pogings tot moord is aanhangig gemaak.” Hy sê die verdagtes in die voorval van boendoegeregtigheid is nog onbekend en niemand is tot dusver in hegtenis geneem nie. Ledwaba raai inwoners aan om hulp by die plaaslike owerheid te kry wanneer hulle van gevalle van gesinsgeweld bewus is. Dit kan help keer dat dit sover gaan dat die slagoffers daarvan hul lewe verloor. “Gemeenskapslede moet ook ophou met die neiging om die reg in eie hande te neem,” waarsku Ledwaba. “Ons sal nie huiwer om op te tree teen mense wat hulle aan sulke oortredings skuldig maak nie.”